text: 
  Hvad er et dårligt blodomløb i benene? Hvad kommer det af  -  og 
  kan man gøre noget for at få blodet til at løbe hurtigere?
  
  
  Hvis pulsårerne er forkalkede, kan blodet ikke føre tilstrækkelig ilt 
  og næring ud til muskler og hud. Og så får man kolde fødder uden 
  puls, forstyrrelser i følesansen og dårlig heling af sår.
  
  Venerne kan også have svært ved at føre blodet tilbage til hjertet, 
  og i så fald hobes blodet op, og benene hæver. Resultat: Ømme og 
  trætte ben og ofte natlig uro og kramper.
  
  Der er flere muligheder for behandling. De store, forkalkede kar kan 
  udvides, idet man fører en ballon ned i dem og puster den op på de
   snævre steder. Men som oftest vil kar-kirurgerne dog erstatte den 
  gamle, ødelagte åre med en kunstig.
  
  De dårlige vener med åreknuder kan behandles med støttestrømper, så 
  årerne trykkes sammen, og blodet ikke hobes op. Men bedst er det at 
  fjerne de dårlige vener, hvorefter blodet kan løbe gennem de dybe 
  ben-vener, der som regel fungerer normalt.
  
  
  
  